จากปฏิบัติการค้นหาและช่วยเหลือเด็กและโค้ชทีมฟุตบอล “หมูป่า อะคาเดมีแม่สาย” ทั้ง  13  คน ที่พลัดหลงในถ้ำหลวง จ.เชียงราย ตามที่มีรายงานข่าวมาอย่างต่อเนื่องนั้น สมเด็จพระเจ้าอยู่หัวทรงห่วงใยได้ทรงติดตามสถานการณ์อย่างใกล้ชิด พร้อมทั้งพระราชทานกำลังใจไปยังครอบครัวผู้ประสบภัย ทุกคน รวมถึงพระราชทานกำลังใจอาหารและเครื่องดื่มแก่จิตอาสาและผู้ปฏิบัติหน้าที่ให้ประสบความสำเร็จ โดยสวัสดิภาพ ทั้งนี้ นายกรัฐมนตรีขอชื่นชมความทุ่มเทในหน้าที่การทำงานด้วยการบูรณาการกันอย่างสามัคคี พร้อมช่วยกันทั้งอาสาสมัคร จิตอาสา และเจ้าหน้าที่จากหน่วยงานต่าง ๆ ที่ได้มีการระดมทรัพยากร ตลอดจนผู้เชี่ยวชาญในแต่ละด้านจากทั่วทุกสารทิศของประเทศ มาบูรณาการกันอย่างมีระบบ ซึ่งปฏิบัติการครั้งนี้ ต่างให้ความสำคัญและเห็นคุณค่าของทุกชีวิตอย่างเท่าเทียมกัน โดยได้รับความช่วยเหลือจากทีมกู้ภัยและนักประดาน้ำของประเทศลาวเพื่อนบ้านใกล้ชิด พร้อมทั้งผู้เชี่ยวชาญการดำน้ำในถ้ำระดับโลก จากประเทศอังกฤษ ที่ได้รับการประสานจากรัฐบาลไทย ซึ่งได้เดินทางมาพร้อมกับเครื่องมือค้นหาผู้รอดชีวิต หรืออุปกรณ์ตรวจหาสัญญาณชีพที่ทันสมัย เป็นต้น